Source: https://www.nbs.sk/sk/o-narodnej-banke/zakladne-informacie/informacie-v-zmysle-zakona-c-211-2000-o-slobodnom-pristupe-k-informaciam
Timestamp: 2018-12-10 21:29:07+00:00

Document:
Informácie v zmysle zákona č. 211/2000 o slobodnom prístupe k informáciám - www.nbs.sk
Informácie v zmysle ...
Informácie zverejňované povinne podľa § 5 ods. 1 zákona o prístupe k informáciám:
NBS je zriadená zákonom NR SR č. 566/1992 o Národnej banke Slovenska Zb. v znení neskorších predpisov, ktorý upravuje jej postavenie, funkcie a úlohy a to v nadväznosti na čl. 56 Ústavy Slovenskej republiky č. 460/1992 Zb. v znení neskorších ústavných zákonov a Zmluvu o založení Európskeho spoločenstva v platnom znení vrátane Protokolu o Štatúte Európskeho systému centrálnych bánk a Európskej centrálnej banky (Ú. v. EÚ C 321E, 29. 12. 2006).
Najvyšším riadiacim orgánom Národnej banky Slovenska je Banková rada NBS. Banková rada NBS určuje zásady postupu NBS a jej organizačných zložiek pri uskutočňovaní spoločnej európskej menovej politiky podľa pravidiel platných pre spoločnú európsku menovú politiku.
Národnú banku Slovenska tvoria ústredie so sídlom v Bratislave, expozitúry a účelové organizačné zložky. Ústredie sa člení na odbory a oddelenia (organizačná štruktúra NBS).
Žiadosti o informácie možno posielať aj prostredníctvom elektronického formulára a elektronickej pošty na adresu infozakon[at]nbs.sk, telefonicky na číslach 02/5787 2141, 02/5787 2161 alebo faxom na čísle 02/5787 1128.
Žiadosť podaná písomnou poštou, elektronickou poštou, telefonicky alebo faxom, musí obsahovať všetky náležitosti podľa § 14 zákona o prístupe k informáciám.
Za rovnakých podmienok možno podať aj návrhy, podnety, sťažnosti alebo iné písomné podania adresované NBS.
Proti prvostupňovému rozhodnutiu o nesprístupnení informácií možno do NBS podať písomne náležite odôvodnené odvolanie prostredníctvom poštového podniku alebo osobným doručením do podateľne ústredia NBS.
Lehota na vybavenie žiadosti o sprístupnenie informácií podľa zákona o prístupe k informáciám je osem pracovných dní od jej prijatia NBS alebo odo dňa odstránenia nedostatkov v žiadosti. Túto lehotu možno zo závažných dôvodov predĺžiť najviac o ďalších osem pracovných dní. Postup NBS pri vybavovaní týchto žiadostí, vydaní rozhodnutia, opravných prostriedkoch a úhrade nákladov stanovujú § 18, § 19 a § 21 zákona o prístupe k informáciám a súvisiace ustanovenia zákona č. 71/1967 Zb. o správnom konaní (správny poriadok) v znení neskorších predpisov. O odvolaní proti vyjadreniu rozhodnutia podľa zákona o prístupe k informáciám rozhoduje guvernér NBS.
Okrem konania podľa zákona č. 211/2000 Z. z. Národná banka Slovenska vedie konania a vydáva rozhodnutia podľa zákona o Národnej banke Slovenska (zákona NR SR č. 566/1992 Zb. v znení neskorších predpisov), ďalej podľa zákona o dohľade nad finančným trhom (zákona č. 747/2004 Z. z. v znení neskorších predpisov) a iných zákonov v oblasti finančného trhu, napríklad zákona o bankách (zákona č. 483/2001 Z. z. v znení neskorších predpisov), zákona o stavebnom sporení (zákona č. 310/1992 Zb. v znení neskorších predpisov), zákona o cenných papieroch a investičných službách (zákona č. 566/2001 Z. z. v znení neskorších predpisov), zákona o kolektívnom investovaní (zákona č. 594/2003 Z. z. v znení neskorších predpisov), zákona o burze cenných papierov (zákona č. 429/2002 Z. z. v znení neskorších predpisov), zákona o poisťovníctve (zákona č. 8/2008 Z. z. v znení neskorších predpisov), zákona o finančnom sprostredkovaní a poradenstve (zákona č. 186/2009 Z. z. v znení neskorších predpisov), zákona o starobnom dôchodkovom sporení (zákona č. 43/2004 Z. z. v znení neskorších predpisov), zákona o doplnkovom dôchodkovom sporení (zákona č. 650/2004 Z. z. v znení neskorších predpisov), zákona o ochrane vkladov (zákona NR SR č. 118/1996 Z. z. v znení neskorších predpisov), ako aj podľa zákona o zavedení meny euro v Slovenskej republike (zákona č. 659/2007 Z. z. v znení neskorších predpisov), zákona o platobných službách (zákona č. 492/2009 Z. z. v znení neskorších predpisov) a Devízového zákona (zákona NR SR č. 202/1995 Z. z. v znení neskorších predpisov). Tieto zákony tiež ustanovujú práva a povinnosti fyzických osôb a právnických osôb vo vzťahu k NBS. Do týchto zákonov možno nahliadnuť v centrálnej knižnici NBS, alebo na internetovej stránke NBS. Záujemcovia sa tu môžu oboznámiť aj s prehľadom všeobecne záväzných právnych predpisov, ktoré NBS vydala na vykonanie ustanovení uvedených zákonov a ktoré upravujú niektoré podrobnosti o konaní NBS a podrobnosti o právach a povinnostiach fyzických osôb a právnických osôb vo vzťahu k NBS. Môžu sa tu oboznámiť aj s prehľadom vnútorných právnych noriem NBS (pracovných predpisov a inštrukcií NBS).
NBS je povinným subjektom podľa zákona o prístupe k informáciám. Na základe § 11 ods. 1 písm. f) a g) zákona o prístupe k informáciám NBS ako povinná osoba obmedzí sprístupnenie informácie alebo informáciu nesprístupní, ak sa týka výkonu dohľadu nad finančným trhom, devízového dohľadu, dohľadu nad platobným stykom a platobnými systémami alebo kontroly nad spracovateľmi bankoviek a mincí (okrem informácie o právoplatnom rozhodnutí vydanom podľa osobitných predpisov, ak to tieto predpisy nezakazujú) prípadne, ak by sprístupnenie informácie bolo v rozpore so Zmluvu o založení Európskeho spoločenstva v platnom znení vrátane Protokolu o Štatúte Európskeho systému centrálnych bánk a Európskej centrálnej banky (Ú. v. EÚ C 321E, 29. 12. 2006).
NBS poskytuje informácie podľa zákona o prístupe k informáciám v súlade s týmto zákonom, vyhláškou Ministerstva financií SR č. 481/2000 Z. z. o podrobnostiach úhrady nákladov za sprístupnenie informácií a sadzobníkom NBS podľa rozhodnutia NBS z 20. 6. 2006 o sadzobníku úhrad nákladov pre NBS v súvislosti s poskytovaním informácií podľa zákona o prístupe k informáciám. Informácie sú poskytované bezplatne, ak pri ich poskytovaní celkové náklady spojené s vyhotovením a zaslaním informácie neprekročia 3,32 eur (100 Sk).
Informácie zverejňované povinne podľa § 5a a § 5b zákona o prístupe k informáciám:
Národná banka Slovenska zverejňuje zmluvy, objednávky a faktúry na základe zákona č. 546/2010 Z.z., ktorým sa mení a dopĺňa zákon č. 40/1964 Zb. Občiansky zákonník v znení neskorších predpisov a ktorým sa menia a dopĺňajú niektoré zákony.

References: § 5
 čl. 56
 § 14
 § 18
 § 19
 § 21
 § 11
 § 5
 § 5